Diari Oficial de la Generalitat Valenciana


Sumari del DOGV 3380, del 25-11-1998 (1998/9479)

RESOLUCIÓ de 26 d'octubre de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre el Ministeri de Medi Ambient i l'Institut Valencià d'Investigacions Agràries, per a l'estudi de l'etiologia de la "Secada" d'alzines, que afecta diverses espècies del gènere Quercus en els ecosistemes forestals espanyols, causada per agents patògens.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3380

Data del DOGV
:   25-11-1998

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/9479


Data del document
:   26-10-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 26 d'octubre de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre el Ministeri de Medi Ambient i l'Institut Valencià d'Investigacions Agràries, per a l'estudi de l'etiologia de la "Secada" d'alzines, que afecta diverses espècies del gènere Quercus en els ecosistemes forestals espanyols, causada per agents patògens. [1998/X9479]
  
Subscrit, després de la tramitació prèvia reglamentària, entre el Ministeri de Medi Ambient i l'Institut Valencià d'Investigacions Agràries, el dia 8 de juliol de 1998, un Conveni de col·laboració per a l'estudi de l'etiologia de la "Secada" d'alzines, que afecta diverses espècies del gènere Quercus en els ecosistemes forestals espanyols, causada per agents patògens, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0933/98, i que figura com a annex d'aquesta resolució.
  
València, 26 d'octubre de 1998.- La subsecretària del Secretariat del Govern i Relacions amb les Corts: Catalina Escuín Palop.
  
Conveni de col·laboració entre el Ministeri de Medi Ambient i l'Institut Valencià d'Investigacions Agràries, per a l'estudi de l'etiologia de la "secada" d'alzines, que afecta diverses espècies del gènere Quercus en els ecosistemes forestals espanyols, causada per agents patògens.
  
Madrid, 8 de juliol de 1988
  
Reunits
  
D'una banda, la Sra. Isabel Tocino Biscarolasaga, ministra de Medi Ambient en virtut del Reial Decret de 5 de maig de 1995 (BOE 110), en nom i representació de l'administració general de l'estat, fent ús de les facultats que té conferides.
  
De l'altra, la Sra Maria Àngels Ramon-Llin i Martínez, consellera d'Agricultura, Pesca i Alimentació de la Generalitat Valenciana i expressament facultada per a aquest acte per mitjà de l'Acord del Govern Valencià de data 28 d'abril de 1998; i com a presidenta de l'Institut Valencià d'Investigacions Agràries, per les atribucions que li confereix la Llei 4/1991, i autoritzada mitjançant l'Acord número 7/98, del Consell Rector de l'Institut Valencià d'Investigacions Agràries, de data 6 de febrer de 1998.
  
Les dues parts es reconeixen la capacitat suficient per a aquest acte, en el qual, com a antecedents d'aquest:
  
Manifesten
  
El mutu interés a col·laborar en el coneixement de l'etiologia de la greu malaltia de la "secada" (oak decline), que afecta les plantes del gènere Quercus en les diverses àrees forestals espanyoles.
  
Atés que l'IVIA ha desenvolupat diferents treballs sobre aquesta malaltia, aquesta col·laboració amb la DGCONA permetrà potenciar les investigacions i, amb això, acréixer aquests coneixements i, així, poder confirmar l'etiologia de la malaltia, que incideix molt directament en l'estat dels nostres Quercus.
  
Per això acorden subscriure aquest conveni d'acord amb les següents:
  
Clàusules
  
Primera. Objecte del conveni
  
L'objecte del conveni és determinar els agents causants de la "secada" de diverses espècies del gènere Quercus a Espanya, per a la qual cosa es determinen els objectius de l'estudi següents:
  
1. Aïllament i distribució espacial del fong Phytophtora cinnamomi, l'agent causal millor conegut, en els diversos estrats o capes del sòl (abraçant tot el sistema radical dels arbres) de les àrees forestals afectades per la "secada".
  
2. Aïllament i distribució espacial del bacteri Erwinia quercina, amb l'anàlisi de mostres de diverses parts dels arbres en àrees forestals afectades per la "secada".
  
Segona. Començament d'efectes i duració del conveni
  
El termini de duració d'aquest conveni finalitzarà el 31 de desembre de 1998 i produirà efectes a partir de la firma d'aquest.
  
Tercera. Programa de treball
  
Per a l'objectiu 1, s'elegiran en les diferents ecologies, un nombre no inferior a vint grups petits d'alzines sureres afectades i no afectades per la "secada", en els quals es procedirà amb la metodologia següent:
  
a) En el camp: en aquestes petites àrees o parcel·les s'efectuaran sondatges d'1 metre d'amplària per 1,5 de longitud i amb una profunditat variable, segons l'estructura del sòl, però no inferior a 1,10-1,50 metres (generalment fins a trobar la roca mare). Dels diferents estrats o capes de perfil del sòl es prendran mostres de sòl i radícules. Les preses de mostres es faran (amb el sondatge previ) en dues èpoques de l'any, primavera-estiu i tardor-hivern.
  
b) En el laboratori: les mostres de sòl i radícules obtingudes seran processades a fi de realitzar els aïllaments del fong. Així mateix, es valorarà la concentració del fong en els diferents nivells del sòl i el grau d'afectació de les arrels absorbents, tant en arbres amb "secada" com en els aparentment sans.
  
Per a l'objectiu 2, es realitzaran anàlisis sobre mostres de diversos orígens geogràfics, que consistiran en xancres en rames i troncs, i brots i fruits amb exudacions, per detectar-hi la presència d'Erwinia quercina, mitjançant aïllaments i caracterització de les colònies aïllades.
  
S'usaran proves bioquímiques, fisiològiques i serològiques per identificar els aïllats de les diferents zones i es realitzaran innoculacions en diverses espècies de Quercus per comprovar-ne el poder patogen. S'analitzarà la influència de l'edat i l'espècie de Quercus en el resultat de les innoculacions.
  
Quarta
  
La DGCONA aportarà 5.000.000 de pessetes, dels quals 3.000.000 es destinaran a la Unitat de Micologia i 2.000.000, a la Unitat de Bacteriologia de l'IVIA. Aquestes aportacions s'abonaran a càrrec de l'aplicació pressupostària 76.88.561X.769.
  
L'IVIA aportarà personal, instal·lacions i equips necessaris per al desenvolupament d'aquest conveni.
  
Cinquena. Forma de pagament
  
El pagament per part de la DGCONA a l'IVIA es farà mitjançant transferència bancària a la Caixa Rural de València, c/ Ausiàs March, número 5. 46158, Moncada. Codi del banc: 3082, codi de la sucursal: 0060, número de compte: 4189747912.
  
Sisena. Propietat dels resultats i ús d'aquests
  
Tant la informació del treball final realitzat com els resultats parcials que vagen obtenint-se al llarg del procés d'estudi, quedaran a disposició de les dues parts firmants d'aquest conveni. Cada una de les parts els utilitzarà, si ho estima convenient, en el desplegament de les seues activitats i sempre amb el coneixement previ de l'altra part.
  
Si la difusió de l'estudi objecte d'aquest conveni o d'algun dels seus aspectes parcials es realitzara mitjançant algun tipus de publicació, en aquesta caldrà fer menció a la col·laboració establida entre les parts firmants d'aquest conveni.
  
En aquesta matèria es tindran en consideració les recomanacions acordades en l'àmbit comunitari, a més d'observar les normes de compliment obligatori.
  
Setena. Elaboració d'una memòria de les activitats realitzades
  
L'IVIA emetrà una memòria de les activitats realitzades durant l'any i la remetrà a la DGCONA abans del 31 de desembre.
  
Vuitena. Resolució
  
La resolució del conveni no afectarà la finalització de les activitats que estigueren en execució i que incidiren greument en els possibles resultats objecte del conveni i sempre segons acord de les parts.
  
Novena. Règim jurídic
  
Aquest conveni té la naturalesa dels previstos en l'article 3.1 C de la Llei 13/95, de 18 de maig, de Contractes de les Administracions Públiques, i se li podran aplicar, en cas de manca de normes específiques, els principis del text legal esmentat, a fi de resoldre els dubtes i les llacunes que pogueren presentar-se.
  
Així mateix, les qüestions litigioses que sorgisquen com a conseqüència de l'execució del conveni se sotmetran a la jurisdicció contenciosa administrativa, una vegada esgotada la via administrativa prèvia, de conformitat amb la llei reguladora d'aquesta jurisdicció, de 27 de desembre de 1956, en la redacció vigent.
  
I com a prova de conformitat i per a la deguda constància de tot el que s'ha convingut, les dues parts firmen aquest conveni, per duplicat, al lloc i la data indicats en l'encapçalament.
  
Pel Govern de la Nació,
  
la ministra de Medi Ambient,
  
ISABEL TOCINO BISCAROLASAGA
  
Per la Comunitat Autònoma Valenciana,
  
la consellera d'Agricultura, Pesca i Alimentació,
  
Mª. ANGELES RAMÓN-LLIN I MARTÍNEZ